tartuNLP/wikipedia-smugri-20251201 huggingface dataset:
Ágios Adrianós

Ágios Adrianós () on Kreikan kylä, joka kuuluu hallinnollisesti Náfplion kuntaan, Argoliin alueyksikköön ja Peloponnesoksen alueeseen. Kylän väkiluku on 1 080 (vuonna 2011).
Ágios Adrianóksen kylä sijaitsee noin viisi kilometriä koilliseen Náfplion kaupungista. Kylän vanha osmanivallan ajalta periytynyt nimi oli "Katsígkri" (Κατσίγκρι), joka tuli seutua hallinneesta pašša Katsigr Agasta. Nykyinen nimi otettiin käyttöön vuonna 1930.
Ágios Adrianós muodostaa myös laajemman kyläyhdyskunnan (Τοπική Κοινότητα Αγίου Αδριανού, "Topikí Koinótita Agíou Adrianoú"), johon kuuluvat varsinaisen Ágios Adrianóksen kylän lisäksi kylät Panagía ja Profítis Ilías sekä Karakaláksen Pyhän Demetrioksen luostari ("Moní Karakalá"). Koko yhdyskunnan väkiluku on 1 230. Vuodesta 1997 se kuului Néa Tírynthan kuntaan ja vuodesta 2011 lähtien Náfplion kunnan Néa Tírynthan kunnallisyksikköön.
Kylän lähellä sijaitsevat antiikin aikaisen Katsígkrin linnan rauniot.
Ágios Andréas (Arkadia)

Ágios Andréas () on Kreikan kylä, joka kuuluu hallinnollisesti Vóreia Kynourían kuntaan, Arkadian alueyksikköön ja Peloponnesoksen alueeseen. Kylän väkiluku on 998 (vuonna 2011).
Ágios Andréaksen kylä sijaitsee lähellä Peloponnesoksen niemimaan itärannikkoa ja Vrasiátis-joen suuta noin yhdeksän kilometriä eteläkaakkoon Ástroksen kaupungista ja noin 49 kilometriä kaakkoon Trípolin kaupungista. Ágios Andréas muodostaa myös laajemman kyläyhdyskunnan (Τοπική Κοινότητα Αγίου Ανδρέου, "Topikí Koinótita Agíou Andréou"), johon kuuluvat varsinaisen Ágios Andréaksen kylän lisäksi kylät Ágios Geórgios, Arkadikó Chorió ja Paralía Agíou Andréou. Koko yhdyskunnan väkiluku on 1 065.
Kylän lähellä rannikolla olevalla Nisín kukkulalla on sijainnut joku antiikin aikainen kaupunki. Yleensä siihen sijoitetaan Anthanan kaupunki, mutta sitä on ehdotettu myös Thyrean kaupungin paikaksi.
Ágios Arsénios

Ágios Arsénios () on Kreikan kylä, joka sijaitsee Náxoksen saarella. Se kuuluu hallinnollisesti Náxoksen ja Pienten Kykladien kuntaan, Náxoksen alueyksikköön ja Etelä-Egean saarten alueeseen. Kylän väkiluku on 717 (vuonna 2011).
Ágios Arsénioksen kylä sijaitsee noin kuusi kilometriä etelään saaren keskuksesta Náxoksen kaupungista. Kylä on saanut nimensä siellä olevasta Pyhälle Arseniokselle omistetusta kirkosta. Kylä jakaantuu kolmeen osaan, Apáno Chorió (Απάνω Χωριό, ”Yläkylä”), Káto Chorió (Κάτω Χωριό, ”Alakylä”) ja Péra Chorió (Πέρα Χωριό, ”Takakylä”). Ágios Arsénios muodostaa myös laajemman kyläyhdyskunnan (Δημοτική Κοινότητα Αγίου Αρσενίου, "Dimotikí Koinótita Agíou Arseníou"), johon kuuluvat varsinaisen Ágios Arsénioksen kylän lisäksi kylät Agía Ánna, Ágioi Pántes, Ágios Prokópios, Máragkas, Mastorákis ja Stelída. Koko yhdyskunnan väkiluku on 1 327.
Kylän nähtävyyksiin lukeutuvat jo mainittu Pyhän Arsenioksen ("Ágios Arsénios") kirkko sekä Pyhän Spyridonin ("Ágios Spyrídonas") kirkko, Pyhän Johannes Kastajan luostari ("Moní Agíou Ioánni Prodrómou") sekä 1700-luvulla rakennettu Ágios Nikólaoksen torni.
Aiemmin kylä kuului Náxoksen kuntaan ja vuodesta 2011 lähtien Náxoksen ja Pienten Kykladien kunnan Náxoksen kunnallisyksikköön.
Ágios Nikólaos (Chalkidikí)

Ágios Nikólaos () on Kreikan kylä, joka kuuluu hallinnollisesti Sithonían kuntaan, Chalkidikín alueyksikköön ja Keski-Makedonian alueeseen. Kylän väkiluku on 1 714 (vuonna 2011).
Ágios Nikólaoksen kylä sijaitsee Sithonían niemen juuressa Chalkidikín niemimaalla noin 110 kilometriä kaakkoon Thessalonikista. Se on rakennettu noin 90 metrin korkeuteen merenpinnasta laskettuna. Kylä on syntynyt 1300-luvulla.
Ágios Nikólaos muodostaa myös laajemman kyläyhdyskunnan (Δημοτική Κοινότητα Αγίου Νικολάου, "Dimotikí Koinótita Agíou Nikoláou"), johon kuuluvat varsinaisen Ágios Nikólaoksen kylän lisäksi kylät Elaiónas, Fterotí, Galíni, Lagonísi, Órmos Panagías, Pýrgos, Salonikioú, Schoiniá, Vourvouroú ja Zográfou sekä saaret Aïmpelítsi, Diáporos, Eliá ja Peristéri. Koko yhdyskunnan väkiluku on 1 895. Niemen itärannikolla eli Singitikóslahden rannalla noin 2,5 kilometrin päässä sijaitseva Órmos Panagías toimii Ágios Nikólaoksen satamana.
Pyhän kolmijalan ritarikunta

Pyhän kolmijalan ritarikunta () on taiwanilainen ritarikunta, jota jaetaan sotilaille erityislaatuisista ansioista kansallisen turvallisuuden saralla. Ritarikunta on perustettu vuonna 1929, ja se on alempiarvoisempi kuin Sinisen taivaan ja valkoisen auringon ritarikunta.
Kunnianosoitusta jaetaan yhdeksässä luokassa:
Ágios Prokópios

Ágios Prokópios () on Kreikan kylä, joka sijaitsee Náxoksen saarella. Se kuuluu hallinnollisesti Náxoksen ja Pienten Kykladien kuntaan, Náxoksen alueyksikköön ja Etelä-Egean saarten alueeseen. Kylän väkiluku on 96 (vuonna 2011).
Ágios Prokópioksen kylä sijaitsee Náxoksen länsirannikolla noin 5,7 kilometriä lounaaseen saaren keskuksesta Náxoksen kaupungista. Se on osa Ágios Arsénioksen kyläyhdyskuntaa. Kylä tunnetaan pitkästä rannastaan, joka on saaren suosituimpia. Kylän ja rannan vieressä sijaitsevat Kókkines Límnes -suolajärvet eli Ágios Prokópioksen laguunit.
Aiemmin kylä kuului Náxoksen kuntaan ja vuodesta 2011 lähtien Náxoksen ja Pienten Kykladien kunnan Náxoksen kunnallisyksikköön.
Ágios Vasíleios (Korinthia)

Ágios Vasíleios (; transl. myös "Ágios Vasílios") on Kreikan kylä, joka kuuluu hallinnollisesti Kórinthoksen kuntaan, Korinthian alueyksikköön ja Peloponnesoksen alueeseen. Kylän väkiluku on 1 264 (vuonna 2011).
Ágios Vasíleioksen kylä sijaitsee noin 25 kilometriä lounaaseen Kórinthoksen kaupungista. Kylän lähellä sijaitsevat keskiaikaisen, 1200-luvulla rakennetun Ágios Vasíleioksen linnan rauniot.
Ágios Vasíleios muodostaa oman kyläyhdyskuntansa (Τοπική Κοινότητα Αγίου Βασιλείου, "Topikí Koinótita Agíou Vasileíou"). Se kuului vuodesta 1997 lähtien Tenéan kuntaan ja vuodesta 2011 lähtien Kórinthoksen kunnan Tenéan kunnallisyksikköön.
Agkairiá

Agkairiá (; transl. myös "Angeriá") on Kreikan kylä, joka sijaitsee Pároksen saarella. Se kuuluu hallinnollisesti Pároksen kuntaan, Pároksen alueyksikköön ja Etelä-Egean saarten alueeseen. Kylän väkiluku on 280 (vuonna 2011).
Agkaírian kylä sijaitsee Pároksen eteläosassa noin 14 kilometriä etelään saaren keskuksesta Paroikián kaupungista. Sillä ei ole varsinaista kyläkeskusta, vaan se on enemmänkin nimitys tietylle alueelle. Agkairiá muodostaa myös laajemman kyläyhdyskunnan (Τοπική Κοινότητα Αγκαιριάς, "Topikí Koinótita Agkairiás"), johon kuuluvat varsinaisen Agkairián kylän lisäksi kylät Ágios Ioánnis Trypitís, Alykí, Aneratzá, Kamári, Makriá Mýti ja Voutákos, saaret Glarómpouta, Mikronísi, Panteronísi ja Tigáni sekä Pyhien Theodorosten luostari ("Moní Agíon Theodóron"). Koko yhdyskunnan väkiluku on 1 118.
Ágra (Lesbos)

Ágra () on Kreikan kylä, joka sijaitsee Lesboksen saarella. Se kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 955 (vuonna 2011).
Ágran kylä sijaitsee Lesboksen lounaisosissa noin 27 kilometriä lounaaseen Kallonín kylästä. Se on rakennettu noin 344 metrin korkeuteen merenpinnasta laskettuna. Ágra muodostaa myös laajemman kyläyhdyskunnan (Δημοτική Κοινότητα Άγρας, "Dimotikí Koinótita Ágras"), johon kuuluvat varsinaisen Ágran kylän lisäksi Apothíkesin kylä sekä Ágios Geórgioksen saari. Koko yhdyskunnan väkiluku on 1 013.
Aiemmin kylä kuului Kallonín kuntaan ja vuodesta 2011 lähtien Länsi-Lesboksen kunnan Kallonín kunnallisyksikköön.
Aktaío

Aktaío (, ) on Kreikan kylä, joka kuuluu hallinnollisesti Patraksen kuntaan, Akhaian alueyksikköön ja Länsi-Kreikan alueeseen. Kylän väkiluku on 1 494 (vuonna 2011).
Aktaíon kylä sijaitsee lähellä Korintinlahden rantaa noin kymmenen kilometriä pohjoiskoilliseen Patraksen kaupungista ja itään Ríosta. Nykyisin se on käytännössä Patraksen esikaupunki. Kylän vanha nimi oli "Vernardéïka" (Βερναρδέϊκα) ja vuodesta 1940 lähtien korjattuna "Vernardaíika" (Βερναρδαίικα). Se sai nykyisen nimensä, joka viittaa kylän sijaintiin rannikolla, vuonna 1984.
Aktaío muodostaa oman kyläyhdyskuntansa (Τοπική Κοινότητα Ακταίου, "Topikí Koinótita Aktaíou"). Vuodesta 1997 se kuului Ríon kuntaan ja vuodesta 2011 lähtien Patraksen kunnan Ríon kunnallisyksikköön.
Álinda

Álinda () on Kreikan kylä, joka sijaitsee Léroksen saarella. Se kuuluu hallinnollisesti Léroksen kuntaan, Kálymnoksen alueyksikköön ja Etelä-Egean saarten alueeseen. Kylän väkiluku on 748 (vuonna 2011).
Álindan kylä sijaitsee Léroksen itärannikolla olevan Álindanlahden pohjukassa noin kolme kilometriä luoteeseen saaren keskuksesta Agía Marínasta. Kylä on saaren suosituimpia turistikeskittymiä ja tunnetaan rannastaan. Kylän nähtävyyksiin lukeutuu muun muassa Belléniksen torni ("Pýrgos Belléni") -nimellä tunnettu rakennus, jossa toimii kansatieteellinen museo. Álindan lähellä sijaitsee Léroksen sotilashautausmaa, jossa on erityisesti vuoden 1943 Léroksen taistelussa kaatuneita.
Furianin onnettomuus

Furianin onnettomuus tapahtui 5. toukokuuta 1992 Armand-Cesarin stadionilla Furianin kunnassa Ranskan Korsikassa. Parikymmentä kuolonuhria vaatinut katsomorakenteiden sortuma on Ranskan historian pahin urheiluun liittyvä katastrofi.
Tapahtumat.
Stadionilla oli alkamassa Ranskan Cupin välieräottelu paikallisen jalkapalloseuran SC Bastian ja Olympique de Marseillen välillä. Katsomoon oli rakennettu metallisia lisäkatsomoita, joilla katsomon katsojakapasiteetti saatiin kaksinkertaistettua. Kymmenen minuuttia ennen pelin alkamista metallikatsomon yläosa romahti, ja sadat katsojat putosivat kymmeniä metrejä. Monet murskaantuivat romahduksessa, toiset taas sitä seuranneessa sekasorrossa. Kaikkiaan 19 ihmistä kuoli ja yli 2 300 loukkaantui. Vuoden 1992 Ranskan Cupin finaali jätettiin pelaamatta.
Žinka

Žinka (, ’Nainen’) oli ukrainalainen aikakauslehti, joka ilmestyi aluksi kerran kuukaudessa ja myöhemmin kaksi kertaa kuukaudessa. Sitä julkaisi Ukrainan naisliitto Lvivissä tammikuusta 1935 toukokuuhun 1938.
Lehdessä julkaistiin artikkeleita laajasti erilaisista yhteiskunnallisista ja muista aiheista sekä liiton toiminnasta ja naisliikkeestä. "Žinkan" päätoimittajina olivat Olena Fedak-Šeparovytš ja Milena Rudnytska. Säännöllisiä kirjoittajia olivat Sofija Rusova, Zinaida Mirna, Katrja Hrynevytševa, Sofija Parfanovytš, I. Gurgula, Marija Strutynska ja Iryna Nevytska. Puolan sensuuri puuttui lehden sisältöön, ja vuonna 1938 lehti ja liitto lakkautettiin. "Žinkan" tilalla ilmestyi 1938–1939 "Hromadjanka".
Susilampi

Susilampi voi tarkoittaa seuraavia:
Salassa

Salassa () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 1 789 asukasta.
McIntoshin piirikunta (Georgia)

McIntoshin piirikunta () on Yhdysvaltojen Georgian osavaltiossa sijaitseva piirikunta. Sen väkiluku oli 10 975 vuonna 2020. Piirikunnan hallintokeskus on Darienin kaupunki, joka on myös McIntoshin piirikunnan ainoa kunta. Piirikunta on perustettu vuonna 1793.
Väestö.
Vuonna 2020 McIntoshin piirikunnan 10 975 asukkaasta valkoisia oli 64,8 %, mustia 32,0 %, aasialaisia 0,7 % ja alkuperäisasukkaita 0,7 %. Asukkaista 3,1 % puhui kotonaan jotain muuta kieltä kuin englantia ja 1,4 % asukkaista oli syntynyt ulkomailla.
St. Marys

St. Marys voi tarkoittaa seuraavia:
Luettelo Delawaren kuvernööreistä

Delawaren kuvernööri () on Delawaren osavaltion ylintä toimeenpanevaa valtaa käyttävä virkamies. Virka perustettiin vuonna 1777 ja ensimmäisenä kuvernöörinä toimi John McKinly. Kuvernöörin virkakausi on neljä vuotta ja niiden määrä on rajattu kahteen yhden henkilön koko elinaikana.
Nykyisenä kuvernöörinä toimii Matt Meyer, joka aloitti virassaan 21. tammikuuta 2025.
Muiden osavaltioiden ja territorioiden tavoin myös Delawaren kuvernööri toimii paikallisen kansalliskaartin ylipäälikkönä, ellei Yhdysvaltain presidentti ota komentoa.
Pätevyysvaatimukset ja palkkio.
Osavaltion perustuslaki asettaa kuvernöörille seuraavat pätevyysvaatimukset:
Vuonna 2020 kuvernöörin vuosipalkka oli 171 00 dollaria. Vuodesta 1965 lähtien kuvernöörin virka-asunto on ollut Doverissa sijaitseva kuvernöörin kartano, joka tunnetaan myös nimellä Woodburn.
Luettelo kuvernööreistä.
Lähde:
Camdenin piirikunta (Georgia)

Camdenin piirikunta () on Yhdysvaltojen Georgian osavaltiossa sijaitseva piirikunta. Sen väkiluku oli 54 768 vuonna 2020. Piirikunnan hallintokeskus on Woodbinen kaupunki, ja suurin kunta on St. Marys. Piirikunta on perustettu vuonna 1777.
Väestö.
Vuonna 2020 Camdenin piirikunnan 54 768 asukkaasta valkoisia oli 75,0 %, mustia 18,9 %, aasialaisia 1,7 % ja alkuperäisasukkaita 0,7 %. Asukkaista 5,3 % puhui kotonaan jotain muuta kieltä kuin englantia ja 4,8 % asukkaista oli syntynyt ulkomailla.
Refugion piirikunta

Refugion piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 6 741 vuonna 2020. Piirikunnan hallintokeskus on Refugion kunta, joka on myös Refugion piirikunnan suurin kunta. Piirikunta on perustettu vuonna 1837.
Väestö.
Vuonna 2020 Refugion piirikunnan 6 741 asukkaasta valkoisia oli 89,2 %, mustia 6,9 %, alkuperäisasukkaita 1,2 % ja aasialaisia 1,0 %. Asukkaista 28,2 % puhui kotonaan jotain muuta kieltä kuin englantia ja 1,2 % asukkaista oli syntynyt ulkomailla.
Orangen piirikunta (Texas)

Orangen piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 84 808 vuonna 2020. Piirikunnan hallintokeskus on Orangen kaupunki, joka on myös Orangen piirikunna suurin kunta. Piirikunta on perustettu vuonna 1852.
Väestö.
Vuonna 2020 Orangen piirikunnan 84 808 asukkaasta valkoisia oli 87,1 %, mustia 9,2 %, aasialaisia 1,2 % ja alkuperäisasukkaita 0,8 %. Asukkaista 6,7 % puhui kotonaan jotain muuta kieltä kuin englantia, ja 3,1 % asukkaista oli syntynyt ulkomailla.
Victorian piirikunta (Texas)

Victorian piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 91 319 vuonna 2020. Piirikunnan hallintokeskus on Victorian kaupunki, joka on myös Victorian piirikunna ainoa kunta. Piirikunta on perustettu vuonna 1836.
Väestö.
Vuonna 2020 Victorian piirikunnan 91 319 asukkaasta valkoisia oli 89,3 %, mustia 6,5 %, aasialaisia 1,4 % ja alkuperäisasukkaita 0,9 %. Asukkaista 26,2 % puhui kotonaan jotain muuta kieltä kuin englantia ja 6,9 % asukkaista oli syntynyt ulkomailla.
Kalifornian kansalliskaarti

Kalifornian kansalliskaarti () on Kalifornian alueella toimiva kaarti, joka on Yhdysvaltain kansalliskaartin alainen. Se koostuu kolmesta eri haarasta: maa- ja ilmavoimista sekä reservistä. Kansalliskaartin komentajana toimii osavaltion kuvernööri, ellei Yhdysvaltain presidentti ole erikseen ottanut komentoa.
Kansalliskaarti myöntää seuraavia ansiomitaleja:
Jacksonin piirikunta (Texas)

Jacksonin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 14 988 vuonna 2020. Piirikunnan hallintokeskus on Ednan kaupunki, joka on myös Jacksonin piirikunna suurin kunta. Piirikunta on perustettu vuonna 1836.
Väestö.
Vuonna 2020 Jacksonin piirikunnan 14 988 asukkaasta valkoisia oli 89,3 %, mustia 6,6 %, aasialaisia 1,1 % ja alkuperäisasukkaita 1,0 %. Asukkaista 20,1 % puhui kotonaan jotain muuta kieltä kuin englantia ja 6,8 % asukkaista oli syntynyt ulkomailla.
Ratatoskr

Ratatoskr on skandinaavisessa mytologiassa esiintyvä orava, joka juoksee ylös ja alas pitkin Yggdrasilia, skandinaavisen mytologian maailmanpuuta, kuljettaen viestejä puun latvassa istuvan kotkan ja juurien alla elävän Nidhöggr-käärmeen välillä. Ratatoskr esiintyy Runo-Eddassa, joka on laadittu 1200-luvulla aikaisempien perinteisten lähteiden pohjalta, ja Snorri Sturlusonin 1200-luvulla kirjoittamassa Proosa-Eddassa.
Mun tapa pelata

Mun tapa pelata on rap-kaksikko JVG:n seitsemäs pitkäsoitto. Albumi julkaistiin 7. lokakuuta 2022. Albumi on ylittänyt platinarajan. Sitä on streamattu yli 24 miljoonaa kertaa. Albumin kappaleita ovat tuottaneet muun muassa Eppu Kosonen, Aleksi Asiala, RZY, Aaro630 ja Victor Nordis.
Chris Kontos (muusikko)

Chris Kontos (s. 25. kesäkuuta 1968, New York City) on yhdysvaltalainen rumpali, joka tunnetaan parhaiten metalliyhtye Machine Headista. Kontos tuli yhtyeeseen alkuperäisrumpali Tony Costanzan tilalle vuonna 1994. Kontos soitti debyyttialbumilla Burn My Eyes ja lähti yhtyeestä vuonna 1995. Kontos soitti Machine Headia ennen sekä jälkeen monissa eri yhtyeissä, muun muassa Testamentissa, Exoduksessa, Death Angelissa sekä Attitude Adjustmentissa.
Kontos esiintyi ensimmäistä kertaa 24 vuoteen Machine Headin kanssa debyyttialbumi Burn My Eyesin 25-vuotisjuhlakiertueella vuonna 2019 kiertuemuusikon roolissa.
Diskografia.
Attitude Adjustment
Verbal Abuse
Grinch
Machine Head
Konkhra
Testament
Anti-Trust
The Boneless Ones
Viljo E. Mäkinen

Viljo Ensio Mäkinen (24. toukokuuta 1913 Helsinki – 8. syyskuuta 1986) oli suomalainen rautakauppa-alan yritysjohtaja, joka sai kauppaneuvoksen arvonimen.
Mäkisen vanhemmat olivat Arthur Mäkinen ja Elin Lindroos ja puoliso vuodesta 1939 Anna-Liisa Etelävuori. Mäkinen kävi keskikoulun Helsingin suomalaisessa lyseossa 1930 ja sai päästötodistuksen Suomen liikemiesten kauppaopistosta 1932. Hän oli Oy K. H. Renlund Ab:n myyjä ja hinnoittelija 1933–1937, Osuustukkukaupan rautaosaston hinnoittelija 1937–1939, SOK:n rautaosaston hankintatehtävissä 1939–1946 ja SOK:n rautaosastolla jaostonhoitaja ja apulaisosastopäällikkö 1947–1959, prokuristi vuodesta 1947, osastopäällikkö 1959–1963 ja SOK:n johtokunnan jäsen 1960–1978. Mäkisellä oli myös useita kaupan alan ja muita asiantuntija- ja luottamustehtäviä, hän oli muun muassa Nordisk Andelsförbundin erikoistavara-alan pääkomitean jäsen vuodesta 1960, Kansainvälisen osuustoimintaliiton tukkukauppakomitean jäsen vuodesta 1965, Rautakauppa-alan luottamusneuvoston jäsen vuodesta 1964 sekä Lisenssiviraston metallituotetoimikunnan jäsen 1953–1958. Sotilasarvoltaan Mäkinen oli reservin kersantti. Hän sai kauppaneuvoksen arvonimen 1969.
Juho Törhönen

Juho (Jussi) Törhönen, aiemmin Tergujeff (16. helmikuuta 1906 Repola – 20. heinäkuuta 1989 Nurmes) oli suomalainen kauppias ja yritysjohtaja, joka sai kauppaneuvoksen arvonimen.
Törhösen vanhemmat olivat maanviljelijä, kauppias Aleksander Törhönen, aiemmin Tergujeff, ja Julitta (Ulla) Maaninen ja puoliso vuodesta 1931 Taina Agnes Sylvia Wegelius. Törhönen tuli ylioppilaaksi Nurmeksen keskikoulun jatkoluokilta 1926 ja valmistui ekonomiksi Helsingin kauppakorkeakoulusta 1928. Opintomatkoja hän teki lukuisiin eri maihin. Törhönen oli Nurmeksen Kauppa Oy:n konttoripäällikkö 1928–1944, prokuristi 1932–1944, apulaisjohtaja 1944–1951, toimitusjohtaja 1951–1976 ja johtokunnan puheenjohtaja 1951–1980. Hän oli myös Nurmeksen Rauta Oy:n toimitusjohtaja 1951–1967 ja johtokunnan puheenjohtaja 1951–1980. Nurmeksen kauppalanvaltuuston jäsen Törhönen oli 1948–1972 ja valtuuston puheenjohtaja 1954–1965 sekä kauppalanhallituksen jäsen 1966–1968 ja kauppalanjohtajan varamies 1966–1968. Hänellä oli myös useita liike-elämän ja muita luottamustehtäviä. Molempiin sotiin osallistunut Törhönen oli sotilasarvoltaan reservin alikersantti (1936). Hän sai kauppaneuvoksen arvonimen 1969.
Our Life – Naše žyttja

Our Life – Naše žyttja on kerran kuukaudessa ilmestyvä aikakauslehti, jota julkaisee yhdysvaltalainen naisjärjestö Ukrainian National Women’s League of America (UNWLA). Se on ilmestynyt vuodesta 1944, ensin Philadelphiassa ja myöhemmin New Yorkissa. Sitä edelsi sanomalehti "Amerykan" liite Philadelphiassa, jossa käsiteltiin järjestökysymyksiä. "Naše žyttja – Our Life" julkaisee naisliikettä käsittelevien artikkeleiden lisäksi kirjoituksia muistakin aiheista sekä kaunokirjallista aineistoa ja satuja lapsille. Lehdessä on ollut alusta lähtien englanninkielinen osa. Aluksi lehteä julkaistiin sanomalehden muodossa, mutta vuodesta 1951 se on ollut 32-sivuinen aikakauslehti. Lehden levikki oli 1970–1980-luvulla noin 4 600–5 000. Lehden päätoimittajia ovat olleet K. Olesnytska (1944–1946), Olena Lototska (1946–1951), Lidiia Burachynska (1951–1972), Uljana Starosolska (1972–1984 ja 1987–1990), O. Liskivska (1985–1986) ja I. Chaban.
Dija

Dija (, suom. "toiminta"; lyhennys sanoista , suom. "Valtio ja minä") on Ukrainan valtionhallinnon tarjoama digitaalisten palvelujen mobiilisovellus, verkkosivusto ja palvelun brändi. Brändi julkistettiin vuonna 2019 ja sen mobiilisovellus avattiin vuonna 2020. 
Sovelluksen ensimmäisessä versiossa oli 33 erilaista palvelua ja joukko sähköisiä dokumentteja. Vuonna 2021 esitellyllä Dija-mobiilisovelluksen 2.0-versiolla voitiin korvata jo yhdeksän digitaalista henkilödokumenttia (henkilötodistus, ulkomaan biometrinen passi, opiskelijakortti, ajokortti, ajoneuvon rekisteröintitodistus, ajoneuvon vakuutuskirja, veronumero, syntymätodistus, kansainvälinen ajokortti). Biometristä passia ei kuitenkaan voi käyttää Ukrainan raja-asemilla.
Joulukuussa 2021 Dijan mobiilisovellutuksella oli jo yli 12 miljoonaa käyttäjää. Ennen Venäjän hyökkäyssotaa käyttäjiä oli 15,5-16 miljoonaa ja tammikuussa 2023 käyttäjämäärä oli kohonnut jo 18,6 miljoonaan.
Vihollisen liikkeitä raportoivat lisäsovellukset.
Dijaan rekisteröityneet käyttäjät ovat voineet vuonna 2022 asentaa puhelimelleen ilmahälytyksistä kertovan, vihollisen liikkeitä raportoivan (”e-vihollinen”-sovellus, eVoroh) tai esimerkiksi ilmavalvonnan havaintojen raportoinnin mahdollistavan mobiilisovelluksen. Ainakin keväällä 2022 Ukrainan tiedustelu sai päivittäin kymmeniä tuhansia viestejä, kuvia ja videoita mobiilisovellusten välityksellä.
Lokakuussa 2022 kerrottiin, että Dijan ilmavalvontasovelluksesta saatujen ilmoitusten perusteella Ukrainan eteläosien ilmatorjunta sai selville 22. lokakuuta matalalla tutkapimennossa lentävän Kalibr-risteilyohjuksen kulkuradan, ja pystyi pudottamaan risteilyohjuksen olalta laukaistavalla Igla-torjuntaohjuksella pian havaintojen jälkeen vastaanotettujen kohdistusohjeiden avulla.
Paikkatietoa välittävän ilmavalvontasovelluksen tai vihollisen liikkeistä raportoiminen muiden sovellusten kautta käyttäminen saattaa siviileitä suojaavan humanitaarisen oikeuden näkökulmasta merkitä käyttäjän luopuvan ainakin tilapäisesti siviiliasemastaan. Seuraamusten kannalta Ukrainaa sotilaallisesti auttavien mobiilisovelluksen asentaminen tai käyttö ei tästä näkökulmasta ole suositeltavaa ainakaan Venäjän miehitysalueilla Ukrainassa tai välittämän miehitysuhan piirissä asuville, tai Venäjällä tai Valko-Venäjällä liikkuville.
Sali

Sali tai Šali voi tarkoittaa jotakin seuraavista:
Ameryka

Ameryka (’Amerikka’) oli ensimmäinen Yhdysvalloissa ilmestynyt ukrainankielinen sanomalehti. Se ilmestyi 15. elokuuta 1886 – 22. helmikuuta 1890. Aluksi se ilmestyi epäsäännöllisesti kahden viikon välein, sitten kerran viikossa. "Amerykan" perustaja ja sen ensimmäinen julkaisija oli pastori Ivan (John) Ja. Volansky. Myöhemmin julkaisijaksi tuli Pennsylvaniassa Shenandoahissa toiminut ukrainalainen katolinen seurakunta. Lehden päätoimittaja oli jonkin aikaa Volodymyr Simenovych ja myöhemmin Kost Andrukhovych. Lehden ilmestyminen päättyi, kun Volansky palasi Eurooppaan. 
Lehteä on sanottu myös ruteeninkieliseksi.
Lyytilänmäen työväentalo

Lyytilänmäen työväentalo on Suonenjoen kaupungin Lyytilänmäen kylässä sijaitseva työväentalo. Sen omistaa nykyään (vuonna 2022) Lyytilänmäen kyläyhdistys, ja sen nimeksi on vaihdettu Lyytilänmäen kylätalo.
Historiaa.
Lyytilänmäen työväenyhdistys perustettiin vuonna 1908, ja perustamisvuonna yhdistyksessä oli 27 jäsentä. Talo valmistui todennäköisesti vuonna 1915, sillä tuolloin yhdistys ilmoitti SDP:n puoluetilastoon omistavansa talon. Joulukuussa 1925 talo paloi, mutta seuraavana vuonna se rakennettiin uudelleen. Vuonna 1932 yhdistys lakkautettiin kommunistilakien nojalla, ja talo myytiin samana vuonna pakkohuutokaupassa Salmisen VPK:lle, joka taas myi sen vuonna 1937 Suonenjoen maamiesseuralle.
Vuonna 1936 perustettiin Itä-Suonenjoen työväenyhdistys, joka ryhtyi rakentamaan Lyytilänmäelle kolmatta taloa. Talo valmistui vuonna 1938. Vuonna 1988 talo oli Lyytilänmäen SKP:n osaston omistuksessa. Vuonna 2011 Lyytilänmäen kyläyhdistys osti talon ja muutti sen nimen Lyytilänmäen kylätaloksi. 
Toimintaa työväentalolla.
Sekä Lyytilänmäen työväenyhdistys että muut järjestöt järjestivät työväentalolla esimerkiksi iltamia. Nykyään kyläyhdistys järjestää talolla tapahtumia, ja sitä myös vuokrataan erilaisia tilaisuuksia varten. 
Rakennus.
Ensimmäinen talo (joko 1915 tai 1926 valmistunut) oli hirsinen ja kooltaan 24 x 10 metriä eli 240 m². Talossa oli sali näyttämöineen, keittiö ja vahtimestarin huone.
Vuonna 1938 valmistunut talo on kaksikerroksinen ja runkorakenteinen. Siinä oli alun perin juhlasali näyttämöineen, ravintola, keittiö, eteinen sekä huone ja keittiö vahtimestarin asunnoksi. Vuonna 1964 talo lautavuorattiin ja maalattiin punaiseksi ja sen pärekatto vaihdettiin peltikatoksi. 1980-luvulla tehtiin mittava remontti, ja ainakin vuodesta 2011 eteenpäin taloa on pidetty kunnossa remontoimalla sitä vuosittain. Viimeisimpänä talon keittiö remontoitiin kesällä 2017. Ainakin näyttämö ja mahdollisesti myös vahtimestarin asunto on ilmeisesti purettu.
Keski- ja Itä-Eurooppa

Keski- ja Itä-Eurooppa on termi, joka kattaa Baltian maat, Keski-Euroopan, Itä-Euroopan ja Balkanin maat. Se siis tarkoittaa yleensä entisen itäblokin ja Varsovan liiton entisiä kommunistisia valtioita Euroopassa. Eri järjestöt kuitenkin määrittelevät alueen vähän eri tavalla. Taloudellisen yhteistyön ja kehityksen järjestö (OECD) määrittelee Keski- ja Itä-Eurooppaan kuuluviksi Albanian, Bulgarian, Kroatian, Latvian, Liettuan, Puolan, Romanian, Slovakian, Slovenian, Tšekin, Unkarin ja Viron. Euroopan unioni ei kuitenkaan laske Baltian maita mukaan, kun taas Kansainvälinen työjärjestö taas määrittelee OECD:n luetteloimien maiden lisäksi mukaan kaikki Balkanin maat (kuten Serbian), sekä Ukrainan ja Moldovan.
Iisveden työväentalo

Iisveden työväentalo oli Suonenjoen kaupungin Iisveden kaupunginosassa sijainnut työväentalo, joka tuhoutui tulipalossa vuonna 1946.
Historiaa.
Iisveden työväenyhdistys perustettiin vuonna 1906, ja jo seuraavana vuonna yhdistys ilmoitti SDP:n puoluetilastoon omistavansa talon. Tuolloin yhdistyksessä oli 65 jäsentä, ja se oli Suonenjoen työväenyhdistyksistä suurin, samoin kuin vuonna 1915 53 jäsenellä. Vuonna 1909 yhdistys järjesti arpajaiset talon rakennusvelkojen maksamiseksi. 
Vuonna 1920 yhdistys liittyi Suomen Sosialistiseen Työväenpuolueeseen ja sen omaisuus takavarikoitiin. Yhdistys kuitenkin sai talonsa takaisin ja rakensi siihen lisäsiiven ja toisen kerroksen vuosien 1927–1928 aikana. Vuonna 1932 yhdistys lakkautettiin kommunistilakien nojalla ja talo myytiin pakkohuutokaupalla. Talon osti paikallinen kauppias, joka avasi siihen elokuvateatterin. Vuonna 1945 talo kuitenkin määrättiin palautettavaksi Iisveden työväenyhdistykselle, joka sai jälleen toimia ja oli liittynyt SKDL:n organisaatioon. Yhdistys ei ehtinyt kauaa iloita talon palautumisesta sen omistukseen, sillä talo tuhoutui tulipalossa tammikuussa 1946.
Toimintaa työväentalolla.
Talolla järjestettiin muun muassa luentokursseja ja iltamia.
Leslie Jordan

Leslie Allen Jordan (29. huhtikuuta 1955 – 24. lokakuuta 2022) oli yhdysvaltalainen näyttelijä, kirjailija ja laulaja. Hänen televisiorooleihinsa kuului muun muassa Beverley Leslien rooli televisiosarjassa "Will &amp; Grace", josta hän voitti vuonna 2006 Primetime Emmy -palkinnon. Hän näytteli useita hahmoja "American Horror Story" -sarjassa.
Hän kuoli liikenneonnettomuudessa 67-vuotiaana.
Alex Bent

Alex Bent (s. 31. tammikuuta 1993) on yhdysvaltalainen rumpali, joka parhaiten tunnistetaan yhtyeistä Trivium, Dragonlord sekä Arkaik. Bent on soittanut myös yhtyeissä Battlecross sekä Brain Drill ja kiertänyt Testamentin sekä Decepit Birthin kanssa.
Lapsuus ja nuoruus.
Bent syntyi 31. tammikuuta 1993 Kalifornian Oaklandissa. Hän aloitti rumpujen soiton 11-vuotiaana ja osallistui soittokilpailuihin jo nuorena. Bentin täytettyä 15 hän soitti marssiorkesteri Modesto Junior Jazz Bandin kanssa ja täytettyään 18 hän osallistui Guitar Centerin rumpukilpailuun päästen oman alueen finaaleihin saakka.
Ura.
Vuonna 2011 Bent liittyi metalliyhtye Arkaikiin ja kiersi heidän sekä Decrepit Birthin ja Hatriotin kanssa vuonna 2012. 
2015 Bent liittyi Testament -kitaristi Eric Petersonin black metal -projektiin Dragonlordiin. Samana vuonna amerikkalaisyhtye Battlecross pyysi Bentin soittamaan heidän "Summer of Doom" -kesäkiertueelle yhtyeiden Crowbar ja Lord Dying kanssa. Myöhemmin samana vuonna Testament pyysi Bentiä tuuraamaan Gene Hoglania muutaman keikan ajaksi.
Tammikuussa 2017 Trivium erotti rumpali Paul Wandtken yhtyeestä ja aloitti uuden rumpalin etsinnän. Tuottaja Mark Lewis ehdotti Bentiä uudeksi rumpaliksi ja Trivium kutsui hänet koesoittoon. Myöhemmin samassa kuussa Trivium ilmoitti, että Bent on yhtyeen uusi rumpali.
Diskografia.
Arkaik
Battlecross
Dragonlord
Trivium
Naton kyberpuolustuksen osaamiskeskus

Naton kyberpuolustuksen osaamiskeskus (, lyhennys CCDCOE) on Viron pääkaupunki Tallinnasta käsin toimiva puolustusliitto Naton yhteisen kybersodankäynnin puolustukseen keskittyvä osaamiskeskus.
CCDCOE on yksi Naton 28:stä osaamiskeskuksista. Osaamiskeskus perustettiin Viron aloitteesta 14. toukokuuta 2008 kuuden muun Nato-maan tukemana. Sittemmin CCDCOE:sta on muodostunut osallistuja- ja tukijamaiden määrällä mitattuna Naton suurin osaamiskeskus. Joulukuussa 2023 sillä oli 31 varsinaista jäsentä (sponsoring nations, NATO-maita) ja kahdeksan samanhenkistä tukijamaata (contrubuting nations). Osaamiskeskusten työkieli on tavallisesti englanti.
Osaamiskeskus tutkii tietoturvallisuuteen liittyviä aihepiirejä ja uhkia, järjestää koulutuksia ja jakaa asiantuntemustaan osallistujamailleen. Keskeinen osa osaamiskeskuksen toimintaa on järjestää kybersodankäyntiä simuloivia harjoituksia, joissa harjoitellaan ja tarkastellaan kyberpuolustusta teknologian, strategian, operatiivisen toiminnan ja lainkäytön näkökulmista. Keväällä 2022 Suomen joukkue voitti Naton kyberpuolustuksen osaamiskeskuksen vuosittain järjestämän Locked Shields -kyberpuolustusharjoituksen. Harjoitukseen osallistui 32 joukkuetta ja noin 2 000 ihmistä. Suomen joukkue koostui Puolustusvoimien ja Maanpuolustuksen koulutuskeskuksen (MPK) edustajista.
Naton kyberpuolustuksen osaamiskeskuksen tieteellisesen antiin kuuluvat kansainväliset CyCon-konferenssit (International Conference on Cyber Conflict), jotka keräävät runsas 500 osallistujaa paikan päälle sekä etäosallistujia. CCDCOE:n julkaisuista tunnetuimpiin kuuluu "Tallinnan manuaalina" tunnettu kybersodankäyntiä kansainvälisen oikeuden kannalta tarkasteleva "Tallinn Manual on the International Law Applicable to Cyber Operations", jonka uudistettu 642-sivuinen toinen painos julkaistiin vuonna 2017 (Cambridge University Press). Teos tuo muun muassa esille, että kybersodankäyntiä toteutetaan kyberoperaatioina, jotka eivät yleensä yksittäisinä oikeuta kansainvälisen oikeuden mukaan sotilaallisiin vastataiskuihin. Esimerkkinä tästä tarkastellaan venäläisten puuttumista Yhdysvaltain vuoden 2016 presidentinvaaleihin. Artikkelit arvioivat myös sotavankien nöyryyttämistä ja sodan uhrien mediajulkisuutta humanitaarisen oikeuden keskeisten lakien näkökulmasta 2010-luvulla sekä useita kybersodankäynnin suunnitelmia kansainvälisen lain kannalta ja monia tietoturvallisuuden oikeustapauksia. Teoksen päivittyvä kolmas painos oli valmisteltavana loppuvuodesta 2022.
Kalifornianhevoskastanja

Kalifornianhevoskastanja ("Aesculus californica") on saippuamarjakasvien (Sapindaceae) heimoon, hevoskastanjoiden ("Aesculus") sukuun kuuluva kasvilaji. Se voi kasvaa joko suureksi pensaaksi tai pieneksi puuksi. Luonnossa laji kasvaa pensasmaisena yleensä noin 4,5 metriä korkeaksi ja puumaisena noin 9 metriä korkeaksi. Lajia kasvatetaan myös koristekasvina.
Kalifornianhevoskastanjan runko on yleensä lyhyt ja rungon kuori on sileä ja hopeanharmaa. Laji on kausivihanta ja sen latvus levittäytyy yleensä laakeaksi. Talvisilmut ovat tahmeita. Lehtiasento on vastakkainen ja lehdet ovat sormilehdykkäisiä. Kussakin lehdessä on neljästä seitsemään lehdykkää, tavallisesti viisi. Lehdykät ovat enintään 15 cm pitkiä, tummanvihreitä, kiiltäväpintaisia ja hienosahalaitaisia. Kukinnot ovat 10–30 cm pitkiä terttuja ja niissä on lukuisia hauraita kukkia. Kukkien väri vaihtelee kermanvalkoisesta vaaleanpunertavaan ja kussakin kukassa on neljä tai viisi terälehteä. Hedelmät ovat piikittömiä, enintään 8 cm halkaisijaltaan olevia kotia, jotka halkeavat siementen kypsyessä. Kussakin hedelmässä on yksi tai kaksi tummanruskeaa, pähkinämäistä siementä, jotka ovat halkaisijaltaan enintään 2,5 cm.
Kalifornianhevoskastanja kasvaa luontaisena Kalifornian rannikon rinteillä ja laaksoissa sekä Tehachapin ja Sierra Nevadan vuoristoissa alle 1300 metrin korkeudella merenpinnasta. Lajia tavataan tavallisesti kuivilta rinteiltä, kanjoneista sekä vesiuomien varsilta.
Kasvatettuna kalifornianhevoskastanja kasvaa parhaiten keskikosteassa ja hyvin vettä läpäisevässä maaperässä täydessä auringon valossa tai puolivarjossa. Laji suosii välimerenilmastontyyppistä ilmastoa, jossa talvet ovat kosteita ja kesät kuivia. Kuumuuden ja kuivuuden myötä laji pudottaa lehtensä ja laji on tyypillisesti ison osan vuodesta lehdetön. Lehdet pysyvät kasvissa kuitenkin pidempään, mikäli maaperässä on kesällä riittävästi kosteutta.
Suonenjoen työväentalo

Suonenjoen työväentalo oli Suonenjoen kaupungin keskustassa sijainnut työväentalo, joka tuhoutui tulipalossa 1960- tai 1970-luvulla.
Historiaa.
Suonenjoen työväenyhdistys perustettiin vuonna 1904. Vuonna 1908 yhdistyksessä oli 24 jäsentä. Vuonna 1909 yhdistys oli vaikeuksissa, sillä toiminta oli hiipunut, jäsenmäärä laskenut, eikä kukaan halunnut toimia puheenjohtajana. Arpajaislupa talon rakennusrahaston kartuttamiseksi oli kuitenkin saatu ja tontti vuokrattu. Talo valmistuikin vuonna 1910. Vuonna 1921 taloon tehtiin tarkastus, jonka yhteydessä nimismies määräsi yhdistyksen ottamaan talon ravintolahuoneen seinällä olleen V. I. Leninin kuvan alas.
Yhdistys lakkautettiin kommunistilakien nojalla vuonna 1932, ja talo oli suojeluskunnan käytössä vuoteen 1941 saakka. Tällöin sen osti Suonenjoen sosialidemokraattinen työväenyhdistys, joka oli perustettu vuonna 1930. Talo vuokrattiin puusepänverstaaksi 1970-luvulla, ja muutamaa vuotta myöhemmin se tuhoutui tulipalossa. Toisen lähteen mukaan tulipalo olisi tapahtunut jo vuonna 1962. Suonenjoen sosialidemokraattinen työväenyhdistys on edelleen toiminnassa, ja se omistaa nykyään kokoustilan Suonenjoen keskustassa.
Toimintaa työväentalolla.
Talolla järjestettiin muun muassa kansanhuveja, ja siellä toimi myös voimistelu- ja urheiluseura Kunto.
Rakennus.
Talo oli hirsirakenteinen ja yksikerroksinen. Sen kokonaispinta-ala oli 226 neliömetriä, johon sisältyi juhlasali näyttämöineen, ravintola ja keittiö. Salissa oli istumapaikat 176 henkilölle. Talossa oli huopakatto. Viimeinen peruskorjaus tehtiin vuonna 1941, jolloin talon perustus, alapohjat, permanto, sisustus ja uunit uusittiin. Jossain vaiheessa talo myös sähköistettiin. Tontilla oli talon lisäksi vuonna 1950 rakennettu 38-neliöinen ulkorakennus.
Eugène Fromentin

Eugène Fromentin (24. lokakuuta 1820 La Rochelle – 27. elokuuta 1876 La Rochelle) oli ranskalainen taidemaalari ja kirjailija.
Elämä ja ura.
Fromentinin isä, arvostettu lääkäri ja taiteen tuntija, halusi pojastaan asianajajan, mutta Fromentin suuntautui taideuralle. Koulun päätyttyä hän opiskeli muutaman vuoden maisemamaalari Lois Cabat'n johdolla. Fromentin oli Algerian varhaisimpia taiteellisia tulkitsijoita, ja maa ja sen väestö olivat useimpien hänen teostensa aiheena. Hän oli jo nuorena käynyt Algeriassa ja tallentanut muistiinsa Pohjois-Afrikan elämän maalauksellisia ja tyypillisiä yksityiskohtia. Vuonna 1849 hän sai Pariisin salongin toisen luokan mitalin. Vuonna 1852 hän kävi toisen kerran Algeriassa arkeologisen retkikunnan mukana ja sai sitten päätökseen maan maisemien ja ihmisten tapojen tarkan tutkimisen, jonka ansiosta hän pystyi teoksissaan realistiseen tarkkuuteen. Fromentinin teoksia pidetään lisäksi myös etnologisina kuvituksina. Fromentin oli saanut paljon vaikutteita Eugene Delacroix'n tyylistä. Hänen teoksilleen on ominaista näyttävä sommittelu, taitava käsittely ja kirkkaat värit.
Fromentin kunnostautui myös monipuolisena kirjailijana. Hänen tuotantoonsa kuuluu matkakertomuksia, taidehistoriallista kirjoitusta, taidekritiikkiä ja kaunokirjallisuutta. Hänen teoksensa "Dominique" ilmestyi alun perin vuonna 1862 "Revue des Deux Mondes" -lehdessä, ja se on 1800-luvun kaunokirjallisuuden joukossa merkittävä teos herkän ja mielikuvituksekkaan havainnointinsa sekä tunteellisen vakavuutensa vuoksi.
Fromentin sai Ranskan kunnialegioonan ritarin arvon vuonna 1859 ja upseerin arvon vuonna 1869.
Tornion Järjestötalo

Tornion Järjestötalo ”Järkkä” sijaitsee Tornion kaupungin Putaan kaupunginosassa. Järjestötalossa järjestetään paljon erilaista toimintaa, ja sitä vuokrataan erilaisiin juhliin ja tapahtumiin.
Historiaa.
Järjestötalo rakennettiin talkoilla Tornion Järjestöyhdistyksen ja sen jäsenjärjestöjen toimesta. Taloa on remontoitu usein vuosien varrella. Omistus siirtyi vuonna 2015 Tornion Kansantalosäätiölle, joka vastaa tilojen vuokrauksesta ja kunnostuksesta.
Rakennus.
Talo rakennettiin talkoilla vuosina 1961–1962. Talo on osin kaksikerroksinen, puurakenteinen, alun perin vuorattu mineriitillä, ja se oli alumiinipeltikatteinen. Taloa on laajennettu vuosina 1976–1978. Sali remontoitiin 1985, ja 1988 vaihdettiin ulkoseinien mineriittivuoraus laudoitukseen. Samalla parannettiin lämpöeristystä. Keittiö ja kahvila saneerattiin vuosina 1995–1996, ja vuonna 1997 vaihdettiin salin ikkunat.
Öljylämmityksestä siirryttiin kaukolämpöön 2014. Vuonna 2017 vanha alumiinipeltikatto sai väistyä uuden konesaumapeltikaton tieltä. Alkuvuoden 2019 aikana talon pohjakerrokseen rakennettiin uusi saunaosasto, jossa on tilaa 10–15 hengelle. 2020 uusittiin talon käyttövesiverkosto ja lämmitysjärjestelmän putkistot ja patterit. Alkuvuodesta 2021 suoritettiin niin sanotun vanhan osan viemäriputkiston sukitus ja peruskorjattiin yläkerrassa ollut toimistotila.
Nykyinen toiminta.
Vuonna 2022 toimintaa pyöritti Kumppanuuskeskus Luotsi. Se järjesti muun muassa hävikkiruuan jakelua, lasityökursseja, ylläpiti lounasruokalaa, kehitysvammaisten päivätoimintaa, nettipistettä, seniorien karaokea, Äijien porinaryhmää ja pientä kansankirjastoa sekä vuokrasi tiloja erilaisiin tilaisuuksiin.
Logan Mader

Logan Conrad Mader (s. 16. marraskuuta 1970 Montreal, Quebec, Kanada) on kanadalainen musiikkituottaja sekä kitaristi. Mader tunnetaan parhaiten metalliyhtye Machine Headin yhtenä perustajana. Nykyään Mader soittaa kitaraa metalliyhtye Once Humanissa.
Mader soitti Machine Headissa kitaraa vuosina 1991-1998 ollen mukana ennätyslukuja myyneellä debyyttialbumi Burn My Eyesilla, sekä kakkosalbumilla The More Things Change... Mader lähti Machine Headista vuonna 1998 ja kertoi syyksi halun keskittää energian ja ajan muihin projekteihin.
Mader perusti Dirty Icon Productions -nimisen tuotantoyhtiön, jonka kautta hän on tuottanut mm. Gojiran, DevilDriverin sekä W.A.S.P.:n albumeita.
Ura.
Machine Head, Soulfly sekä Medication.
Machine Head perustettiin lokakuun 12. päivä vuonna 1991 Maderin, Robb Flynnin, Adam Ducen sekä Tony Costanzan kesken. Mader soitti yhtyeessä kahden albumin verran alkuvuoteen 1998 asti, jonka jälkeen hän liittyi Soulflyhin heidän maailmankiertueen ajaksi. Mader oli Soulflyssa vain kahdeksan kuukauden ajan ja "Quilombo" -nimisen kappaleen uudelleenmiksaus oli ainoa tallenne, jolla hän oli mukana tänä aikana. Mader lähti Soulflysta tammikuussa 1999. Mader on myös mukana Soulflysta lähdön jälkeen julkaistulla Tribe -nimisellä EP:llä. 
Mader perusti piakkoin Soulflyn jälkeen Ugly Kid Joe -yhtyeen alkuperäisvokalisti Whitfield Cranen kanssa rock-yhtyeen Medication, joka hajosi vuonna 2003 monista sisäisistä ongelmista johtuen.
Stereo Black, Once Human ja tuottajaura.
Kesäkuussa 2003 Mader perusti uuden yhtyeen nimeltä New Black, jonka nimi kuitenkin vaihtui piakkoin muotoon Stereo Black. Yhtye ei ikinä saanut levytyssopimusta, vaikka kiersi Teslan ja Hed PE:n kanssa, äänitti demon sekä sai internetissä paljon huomiota. 
Kappale "Inside" esiintyy Max Payne -elokuvan mainoksessa, The Butterfly Effect 2 -elokuvan trailerissa sekä elokuvassa Never Back Down 2: The Beatdown. "Fall Again" -kappaleen instrumentaaliversio esiintyy MotoGP '07 -videopelin soundtrackilla. "Denial" -kappale puolestaan esiintyy Scream 4 -elokuvan soundtrackilla. 
Toukokuussa 2015 Mader ilmoitti perustaneensa uuden yhtyeen, Once Human, yhdessä Lauren Hartin (laulu), Damian Rainauld (bassokitara) sekä Ralph Alexander (rummut) kanssa. Yhtye teki levytyssopimuksen earMUSICin kanssa ja julkaisi debyyttialbuminsa, "The Life I Remember", syyskuussa 2015. Once Human kiersi Yhdysvalloissa yhdessä Fear Factoryn, The Bloodlinen sekä Before the Mourningin kanssa elo-syyskuussa. 
Vuonna 2017 Mader päätti, että hän halusi keskittyä pelkkästään musiikin tuottamiseen.
Maaliskuussa 2019 Machine Head ilmoitti Maderin sekä rumpali Chris Kontoksen palaavan yhtyeeseen kiertuejäseninä debyyttialbumi Burn My Eyesin 25-vuotisjuhlakiertueen ajaksi. 
Diskografia.
Machine Head
Soulfly
Medication
Stereo Black
Once Human
The Encyclopedia Cthulhiana

The Encyclopedia Cthulhiana: A Guide to Lovecraftian Horror on Daniel Harmsin kirjoittama Cthulhu-tarustoa käsittelevä tietosanakirja, jonka ensimmäinen laitos ilmestyi 1994 ja laajennettu toinen laitos 1998. Teoksen esipuhe käsittelee H. P. Lovecraftin ja hänen seuraajiensa tuotantoa taide- ja aatehistoriallisesta näkökulmasta. Varsinaiset hakusanat sen sijaan on kirjoitettu fiktion näkökulmasta, ikään kuin se olisi totta. Lopun liitteissä esitellään Cthulhu-taruston kuvitteellinen maailmanhistorian aikajana sekä "Necronomiconin" sisältöä ja vaiheita. Aikajanat on laatinut Shannon Appel.
Kirjan julkaisi "Cthulhu kutsu" -roolipelin kustantaja Chaosium, ja mukana on ohjeet "Encyclopedia Cthulhianan" käyttämisestä roolipeleissä. Toiseen laitokseen on merkitty, ovatko hakusanojen taustatiedot peräisin kaunokirjallisuudesta vai roolipeleistä.
Vastaanotto.
"Dragon"-lehden aikalaisarviossa kirjan tekijät saivat kehuja ”liki yli-inhimillistä” uutteruutta osoittavasta taustatyöstään. Vuonna 1995 se voitti Origins Award -palkinnon.
Michael Burgessin ja Lisa R. Bartlen "Reference Guide to Science Fiction, Fantasy, and Horror" (2002) kehuu "The Encyclopedia Cthulhianaa" hyväksi oppaaksi oppaana Cthulhu-tarustoon mutta pitää kirjallisuusluetteloa pettymyksenä, sillä se kertoo vain kirjailijan ja teoksen nimen sekä julkaisuvuoden, mutta ei tarkempia julkaisutietoja. Lisäksi kirjaa lukiessa on välillä vaikea erottaa tosimaailman tietoa kuvitteellisesta, vaikka Harms onkin merkinnyt osan tosimaailmaa koskevista huomautuksista sulkeisiin.
Oravaisten Työväentalo Björklid

Oravaisten Työväentalo Björklid on alun perin tekstiilityöväen käyttöön vuosina 1936–1937 rakennettu, Vöyrillä entisessä Oravaisten kunnassa sijaitseva työväentalo.
Historiaa.
Talon rakennutti Oravais Svenska Arbetarförening. Kunnassa elettiin 1920–1930 luvuilla tekstiiliteollisuuden kulta-aikaa ja talo rakennettiin erityisesti tekstiilityöläisten tarpeisiin. Rakennuttajayhdistys liittyi vuonna 1944 perustettuun Suomen Kansan Demokraattiseen Liittoon (SKDL) ja muutti nimekseen Oravais Folkdemokratiska förening rf.
Vuonna 1990 yhdistys liittyi muiden SKDL:n yhdistysten mukana perustettuun Vasemmistoliittoon ja myöhemmin vaihtoi nimekseen Vänsterförbundet i Oravais rf – Oravaisten Vasemmistoliitto ry.
Rakennus.
Suurimmaksi osaksi talkoilla rakennettu talo on rankarakenteinen, lautaverhoiltu ja maalattu punaiseksi. Rakennus valmistui 1937. Vuonna 1956 rakennuksen huopakatto vaihdettiin peltikatteeksi. Tehtiin korjauksia, jolloin ulkopuolen pystylaudoitus uusittiin. Rakennuksen alkuperäisenä lämmityksenä oli puilla lämmitettävät kamiina ja hella. Vuonna 1950 lisälämmitykseen asennettiin öljylämmitys. Rakennuksessa on sali, näyttämö ja ravintolatilat. WC-tilat on kellarikerroksessa. Rakennuksessa oli myös vahtimestarin asunto.
Toimintaa talolla.
Talossa on järjestetty kokouksia, nuorisotoimintaa ja tansseja sekä järjestetty elokuvatilaisuuksia. Talossa on toiminut myös Voimistelu- ja urheiluseura Gnistan. Taloa vuokrataan monenlaisiin juhlatilaisuuksiin. Talo on edelleen kunnossa, ja siellä järjestetään myös monenlaisia perhejuhlia.
Tony Costanza

Tony Costanza (2. heinäkuuta 1968 – 4. elokuuta 2020) oli yhdysvaltalainen rumpali. Hänet tunnettiin parhaiten metalliyhtye Machine Headin alkuperäisrumpalina. Costanza soitti Machine Headissa sen perustamisesta, 1991, lähtien vuoteen 1993 asti. 
Ura.
Costanza harjoitteli rumpujen soittoa jazz-rumpali Irv Klugerin opissa. Costanzan lempirumpaleita olivat mm. Dave Lombardo, Gene Hoglan sekä Terry Bozzio.
Machine Head.
Costanza esiintyi Machine Headin kanssa kahdesti. Ensimmäinen esiintyminen oli Kalifornian Oaklandissa kotibileissä ja toinen oli ns. ensimmäinen "oikea" Machine Headin keikka Las Vegasissa 29. elokuuta 1992.
Vuonna 1993 Costanza lähti yhtyeestä todeten, ettei kykene soittamaan tarpeeksi hyvin Machine Headin musiikkia, eritoten tuplabasarilla soitettavia kohtia. 
Costanza kirjoitti rumpuraidat seitsemään ("A Thousand Lies", "The Rage to Overcome", "Death Church", "A Nation on Fire", "Blood for Blood", "I'm Your God Now" sekä "Block") debyyttialbumi Burn My Eyesin kappaleeseen. Hänen soittoaan ei kuitenkaan kuulla debyyttialbumilla, sillä hänen tilalleen tullut Chris Kontos äänitti rumpuraidat.
Kuolema.
Costanza kuoli nukkuessaan 4. elokuuta 2020, ollessaan 52-vuotias. Virallista kuolinsyytä ei ole kerrottu.
Diskografia.
Papsmear
Machine Head
Crowbar
Jean-Marc Nattier

Jean-Marc Nattier (17. maaliskuuta 1685 Pariisi – 7. marraskuuta 1766 Pariisi) oli ranskalainen taidemaalari.
Elämä ja ura.
Nattier oli muotokuvataiteilija Marc Nattierin poika. Hän sai ensimmäiset opetuksensa isältään, ja harjoitteli Luxembourgin galleriassa kuvien kopiointia. Hän kieltäytyi menemästä Roomaan Ranskan akatemian stipendillä, vaikka hän oli saanut akatemian ensimmäisen palkinnon 15-vuotiaana. Vuonna 1715 hän lähti Amsterdamiin, jossa Pietari Suuri oleskeli tuolloin, ja maalasi kuvauksen Pultavan taistelusta sekä muotokuvia tsaarista ja keisarinna Katariinasta, mutta kieltäytyi tarjouksesta lähteä Venäjälle.
Vuonna 1718 hänestä tuli Pariisin akatemian jäsen "Fineuksen kivettyminen" -teoksen ansiosta. Menetettyään omaisuutensa vuonna 1720 hän päätti omistautua yksinomaan muotokuvataiteelle, jolla hän oli jo saavuttanut mainetta. Hänestä tuli Ludvig XV:n hovin naisten ja muiden ajan kuuluisuuksien maalari. Merkittävimmät esimerkit hänen suoraviivaisista muotokuvistaan ovat "Maria Leszczyńska" ja "Mathilde de Canisy, marquise d'Antin".
Varsinais-Suomen Kylät

Varsinais-Suomen Kylät ry on vuonna 2000 Marttilassa perustettu kaksikielinen maakunnan kylätoiminnan kattojärjestö. Varsinais-Suomen Kylät ry toimii maakunnan kylä- ja asukastoiminnan asiantuntijana, yhteisten etujen valvojana ja ajatusten välittäjänä sekä kyläyhdistysten ja niiden toimintaa lähellä olevien järjestöjen yhteistyöelimenä.
Yhdistys edistää Varsinais-Suomen maaseudun ja saariston asukkaiden omatoimisuutta ja alueen elinkelpoisuutta sekä kehittää yhteistyötä toiminta-alueen päättäjien ja viranomaisten kanssa. Tarkoituksena on säilyttää Varsinais-Suomen maaseutu ja saaristo elinvoimaisena sekä lisätä koko seudun kehittämiseen liittyvää osaamista ja lisätä kokemusten vaihtoa toiminta-alueen osien välillä kansainvälinen yhteistyö mukaan lukien.
Yhdistyksen keskeisimmät palvelut ovat:
Varsinais-Suomen kyläasiamiehenä on vuodesta 2002 asti työskennellyt FM Tauno Linkoranta. Varsinais-Suomen Kylät ry:n hallituksen puheenjohtaja vuonna 2022 on Henrik Hausen.
Varsinais-Suomen Kylät ry palkitsee vuosittain Varsinais-Suomen vuoden kylän.
Porvoon kaupungintalo

Porvoon kaupungintalo on Carl Rupert Rosenbergin suunnittelema vuonna 1893 valmistunut Empiretyylinen rakennus Porvoossa. Kaupungintalo rakennettiin vuonna 1764 käyttöön otetun Porvoon raatihuoneen tilalle. Kaupungintalon rakennustyöt suoritettiin 1890-luvun alussa ja talo valmistui syksyllä 1893.
Kaupungintalo rakennettiin pahasti rapistuneen raatihuoneen tilalle. Päätös raatihuoneen purkamisesta oli jo lähes tehty, mutta Porvoon museoyhdistys sai luvan korjata rakennuksen museoksi.